
publisering av vedtak fra fylkesnemnd for sosiale saker – varsel om vedtak

Datatilsynet sendte 02.10.2002 brev til henholdsvis Stiftelsen Lovdata og Fylkesnemnda for sosiale saker i Troms og Finnmark. Generelt gjaldt henvendelsen opprettelsen av en ny database i Stiftelsen Lovdatas abonnementsystem, inneholdende vedtak fra fylkesnemndene for sosiale saker. Brevet var imidlertid knyttet til et konkret vedtak om omsorgsovertagelse og plassering på sperret adresse for to barn. Den aktuelle saken har fått meget stor medieoppmerksomhet grunnet bruk av IQ-test, og omtales i media gjenomgående som ”Svanhild-saken”. Stiftelsen Lovdata besvarte henvendelsen ved brev av 25.10.2002 og Barne- og familiedepartementet, på vegne av fylkesnemnden, svarte ved brev av 26.11.2002

Etter det Datatilsynet forstår, besluttet Barne- og familiedepartementet i begynnelsen av 2002 at et utvalg av fylkesnemndenes vedtak skal gjøres offentlig tilgjengelig på Internett gjennom Stiftelsen Lovdata. Utvalget skal være begrenset til vedtakene fra hvert femte forhandlingsmøte hver fylkesnemndsleder har. 

Fylkesnemndene for sosiale saker er forvaltningsorganer med domstollignende trekk, underlagt forvaltningslovens bestemmelser om taushetsplikt. Vedtakene er således av Stortinget besluttet å være av en annen karakter enn domsavsigelser. Av personvernhensyn bør det derfor stilles særlige krav til anonymisering før vedtakene eventuelt publiseres. I enkelte tilfeller vil det kunne være naturlig at publisering unnlates, eksempelvis i tilfeller hvor media-eksponeringen har vært spesielt stor.

Publisering av vedtak fra fylkesnemndene for sosiale saker innebærer behandling av personopplysninger, jf. personopplysningsloven § 2 nr. 2). Etter samme lov § 11 kan personopplysninger bare behandles når det er tillatt etter §§ 8 og 9. Personopplysningene det her gjelder er, etter det Datatilsynet forstår, unntatt offentlighet og Tilsynet kan vanskelig se at det kan foreligge andre aktuelle grunnlag i §§ 8 og 9 enn samtykke fra den enkelte eller hjemmel i lov. Ingen av de to aktuelle grunnlag synes å foreligge i dette tilfellet. 

Det gjøres imidlertid oppmerksom på at personopplysningsloven ikke regulerer offentliggjøring av anonyme opplysninger. For at opplysningene skal anses som anonyme forutsetter det at de ikke direkte eller indirekte kan knyttes til enkeltpersoner. 

Stiftelsen Lovdata oppgir å motta enkeltvedtakene i anonymisert form, og anfører at det opphever taushetsplikten. Datatilsynet har vanskelig for å se at anførslene medfører riktighet. Av retningslinjene til Barne- og familiedepartementet synes det som om det kun er navn på privat part, alminnelige medlemmer og kommunen som skal fjernes. Dette innebærer at vedtakene bare fremstår som avidentifiserte, da det gjennomgående vil foreligge ytterligere individualiserende kjennetegn som det ved enkle midler er mulig å føre tilbake til personene det gjelder. Det er i retningslinjene presisert at opplysningene skal fjernes for å hindre identifikasjon og brudd på taushetsplikten. I det her angjeldende tilfellet var de anførte parametere fjernet, men personene det gjelder kunne likevel med letthet identifiseres. 

Etter Datatilsynets oppfatning må den faktiske situasjonen, hvor nær sagt hele Norge kunne identifisere vedkommende, være avgjørende for vurderingen, ikke om enkelte sentrale opplysninger er fjernet i samsvar med generelle retningslinjer. Etter Datatilsynet oppfatning må vurderingen av anonymiteten, og ivaretakelse av taushetsplikten, bero på en konkret vurdering, hvor blant annet medieeksponeringen er av betydning.

Prinsippet om offentlighet og innsyn i forvaltningens avgjørelser er, som Stiftelsens Lovdata påpeker, en viktig pilar i det norske samfunnet. Det er imidlertid enkelte opplysninger som ikke er egnet for offentliggjøring, herunder opplysninger om noens personlige forhold. Etter forvaltningsloven § 13 plikter enhver som utfører tjeneste eller arbeid for et forvaltningsorgan, å hindre at andre får adgang eller kjennskap til det han i forbindelse med tjenesten eller arbeidet får vite, blant annet om noens personlige forhold. Datatilsynet er innforstått med at det ikke tilligger tilsynets mandat å vurdere forholdet til taushetsplikt i konkrete tilfeller, men finner det likevel naturlig å gi uttrykk for at det i det aktuelle vedtaket fremkommer opplysninger som synes å omfatte ”noens personlige forhold”, jf. forvaltningsloven § 13. Dette gjelder både vedkommende som i mediene har fremstått som sakens hovedperson, barna og deres far. 

Det er i Departementets brev av 14.02.2002 anført at publisering av fylkesnemndenes vedtak langt på vei vil kunne imøtekomme et behov for større åpenhet, herunder vise hva partene i saken og nemnda legger vekt på i de ulike sakene. Som grunnlag for tiltaket er det for øvrig vist til Befringutvalgets uttalelser (NOU 2000:12, side 224), hvor det blant annet fremgår at det vil være av verdi å gi allmennheten innsyn i og referat av enkeltsaker. Det er imidlertid forutsatt at det må skje på en slik måte at hensynet til partenes personvern ivaretas. Forutsetningen er også presisert i Stortingsmelding 2002 nr. 40 om barne- og ungdomsvernet. Etter Datatilsynets oppfatning ivaretar ikke dagens praksis hensynet til partenes personvern på en tilfredsstillende måte. 

Etter det Datatilsynet forstår er viktige mål for barnevernstjenesten å arbeide for barns trygghet og vern av personlig integritet for å forebygge negative konsekvenser for barns utvikling. I NOU 2000:12 (pkt. 5.8) er det også anført at en såkalt ”vær varsom-verdi” er sentral. Videre følger det av FNs barnekonvensjon artikkel 3 at alle tiltak skal være til barnets beste. Etter Datatilsynets oppfatning kan det vanskelig hevdes å være til barnets beste, egnet til å trygge oppveksten, eller vern av personlig integritet at denne type opplysninger gjøres tilgjengelig for allmennheten.

Som det også er uttalt i NOU 2000:12 (pkt. 5.1)  kommer verdispørsmål i barnevernet særlig til uttrykk i kritiske situasjoner når det skal gjennomføres praktiske og etiske overveielser om hva som tjener det enkelte barnet best. Videre fremgår det at etiske vurderinger setter fokus på spørsmålet om både å ville og kunne gjøre det som er best for barna. Det retter imidlertid en særlig oppmerksomhet på konsekvensene av det en gjør eller unnlater å gjøre. 

Uavhengig av hvordan departementet vurderer forholdet til taushetsplikten etter forvaltningsloven fremstår det som etisk bemerkelsesverdig at norske myndigheter presser på for å offentliggjøre svært intime detaljer om mennesker i en meget spesiell og sårbar posisjon. 

Varsel om vedtak

Vedtak fra fylkesnemndene for sosiale saker kan bare publiseres på Stiftelsen Lovdatas hjemmeside i anonymisert stand. For at opplysningene skal anses som anonyme forutsetter det at de ikke direkte eller indirekte kan knyttes til enkeltpersoner.

Varselet er gitt i medhold av personopplysningsloven § 44.

Deres tilbakemelding imøteses innen tre uker etter mottak av dette skriv.

